**NÁRODNÁ RADA SLOVENSKEJ REPUBLIKY**

VI. volebné obdobie

**Návrh**

**zákon**

z ... 2014,

**ktorým sa mení a dopĺňa zákon Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov**

Národná rada Slovenskej republiky sa uzniesla na tomto zákone:

**Čl. I**

Zákon Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení nálezu Ústavného súdu Slovenskej republiky č. 77/1998 Z. z., zákona č. 86/2000 Z. z., zákona č. 138/2002 Z. z., zákona č. 100/2003 Z. z., zákona č. 551/2003 Z. z., zákona č. 215/2004 Z. z., zákona č. 360/2004 Z. z., zákona č. 253/2005 Z. z., nálezu Ústavného súdu Slovenskej republiky č. 320/2005 Z. z., zákona č. 261/2006 Z. z., zákona č. 199/2007 Z. z., zákona č. 400/2009 Z. z., zákona č. 38/2010 Z. z., zákona č. 153/2011 Z. z., zákona č. 187/2011 Z. z., uznesenia Ústavného súdu Slovenskej republiky č. 191/2011 Z. z., uznesenia Ústavného súdu Slovenskej republiky č. 237/2011 Z. z., zákona č. 69/2012 Z. z., zákona č. 79/2012 Z. z., zákona č. 236/2012 Z. z., zákona č. 296/2012 Z. z., zákona č. 330/2012 Z. z., zákona č. 309/2013 Z. z. a zákona č. 402/2013 Z. z. sa mení a dopĺňa takto:

§ 29 sa dopĺňa odsekom 4, ktorý znie:

„(4) Poslanec alebo navrhovateľ po podaní pozmeňujúceho alebo doplňujúceho návrhu, ktorý podľa práva Európskej únie podlieha povinnej konzultácii s inštitúciami Európskej únie33a), môže navrhnúť prerušenie prerokúvania veci až dovtedy, kým k nim nezaujme stanovisko príslušná inštitúcia Európskej únie. O návrhu na prerušenie prerokúvania bodu programu schôdze rozhodne národná rada bez rozpravy. Na podávanie pozmeňujúcich a doplňujúcich návrhov sa primerane použije ustanovenie § 68 ods. 6.“.

Poznámka pod čiarou k odkazu 33a znie:

„33a) Napríklad čl. 127 ods. 4 Zmluvy o fungovaní Európskej únie v platnom znení (Ú. v. EÚ, C 326, 26. 10. 2012), rozhodnutie Rady 98/415/ES z 29. júna 1998 o poradení sa vnútroštátnych orgánov s Európskou centrálnou bankou ohľadom návrhov právnych predpisov (Mimoriadne vydanie Ú. v. EÚ, kap. 01/zv. 01; Ú. v. ES L 189, 3. 7. 1998) v platnom znení, nariadenie vlády Slovenskej republiky č. 453/2002 Z. z. o postupoch pri poskytovaní informácií v oblasti technických predpisov a technických noriem.“.

§ 68 sa dopĺňa odsekom 6, ktorý znie:

„(6) Ak návrh zákona podlieha podľa práva Európskej únie povinnej konzultácii s inštitúciami Európskej únie33a), náležitosťou návrhu zákona je aj stanovisko príslušnej inštitúcie Európskej únie k návrhu zákona. Ak takýto návrh zákona podáva výbor alebo poslanec, na ich požiadanie zabezpečí kancelária uskutočnenie povinnej konzultácie k návrhu zákona s príslušnou inštitúciou Európskej únie.33a)“.

**Čl. II**

Tento zákon nadobúda účinnosť 1. septembra 2014.